Document ID: 32012D0186

DECIZIA DELEGATĂ A COMISIEI
din 3 februarie 2012
de modificare a Directivei 2009/42/CE a Parlamentului European și a Consiliului privind raportările statistice cu privire la transportul maritim de mărfuri și pasageri
(Text cu relevanță pentru SEE)
(2012/186/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/42/CE a Parlamentului European și a Consiliului din 6 mai 2009 privind raportările statistice cu privire la transportul maritim de mărfuri și pasageri (1), în special articolul 3 alineatul (4),
întrucât:
(1)
În producția de statistici europene ar trebui să existe un echilibru între nevoile utilizatorilor și sarcina pentru respondenți.
(2)
Datele existente care sunt culese în conformitate cu legislația Uniunii referitoare la raportările statistice în domeniul transportului maritim de mărfuri și pasageri, precum și politica de difuzare a lor au făcut obiectul unei analize tehnice realizate la nivel european cu scopul de a propune soluții tehnice susceptibile de a simplifica, cât mai mult posibil, diferitele activități necesare producției de statistici și, în același timp, de a face ca rezultatul final să fie în conformitate cu nevoile actuale și previzibile ale utilizatorilor.
(3)
În urma acestei analize, variabila „direcție” din cadrul statisticilor trimestriale existente privind traficul navelor în principalele porturi europene ar trebui să fie simplificată, în timp ce statutul legal (obligatoriu sau voluntar) al seturilor de date corespunzătoare F1 și F2 ar trebui să fie clarificat.
(4)
În plus, ar trebui să fie instituit un cadru juridic armonizat pentru o colectare voluntară a statisticilor privind containerele Ro-Ro. Mai mult, ar trebui să fie prelungită clasificarea mărfurilor.
(5)
Nomenclatura privind zonele de țărm maritim trebuie să fie adaptată la progresele tehnice.
(6)
Prin urmare, Directiva 2009/42/CE ar trebui să fie modificată în consecință,
ADOPTĂ PREZENTA DECIZIE:
Articolul 1
Anexele I, II, IV și VIII la Directiva 2009/42/CE sunt înlocuite cu textul din anexa la prezenta decizie.
Articolul 2
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Primul an de referință pentru aplicarea prezentei decizii este 2012 și se referă la datele pentru anul 2012.
Adoptată la Bruxelles, 3 februarie 2012.

Labels: 8
19